Fartsgrenser i Norge

Fartsgrenser i Norge er 80 kilometer i timen utenfor tettbygde strøk og 50 km i timen i tettbygde strøk. De generelle fartsgrensene 50 og 80 km/t skal framgå av vegens 
omgivelser – tettbygd strøk eller ikke – og skal ikke skiltes ifølge Vegvesenets håndbok for skilting. Reglene gjelder ferdsel med kjøretøy på veg eller område som er åpent for alminnelig trafikk med motorvogn. Særskilte fartsgrenser er angitt ved forbudsskilt, og strekker seg fra 10 km i timen til 110 km i timen. Høyeste tillatte hastighet var 90 km i timen før 2000 og 100 km i timen før 2014. Generelle og spesielle fartsgrenser skal angi grensen for høyeste, lovlige kjørefart på en vegstrekning. Spesielle fartsgrenser skal alltid skiltes. 
Ved moderate fartsovertredelser får man vanligvis bøter. Ved større fartovertredelser kan man risikere å miste førerkortet for en periode. Ved særdeles høye fartsovertredeler kan man riksikere både førerkortbeslag og ubetinget fengselsstraff.

Praksis for fastsetting av fartsgrensene i Norge

Særskilte fartsgrenser fastsettes ideelt sett som et kompromiss mellom hensynet til framkommelighet for de kjørende og hensynet til sikkerhet og miljø både for de kjørende og andre som ferdes langs vegen.  Riksveger gjennom boligområder er ofte skiltet til 50 km/t, mens adkomstveier i boligområder (som regel kommunale veier) ofte er skiltet til 30 km/t. Hovedveger dominert av fjerntrafikk er normalt skiltet mellom 70 og 110 km/t. Særskilte vinterfartsgrenser på noen veistrekninger ligger 10 km/t under den ordinære (brukte blant annet i Rosten i Nord-Gudbrandsdalen). Myndigheten til å fastsette fartsgrenser ligger hos politiet (for byer og tettsteder), hos Statens vegvesen (for riks- og fylkesveger utenfor tettbygde strøk) og hos kommunen for kommunale veger. Ved skilt i Norge som angir gatetun er man pålagt å kjøre i «gangfart». 
På motorveier som har vegbelysning og bred midtdeler eller rekkverk i midtdeleren er maksimal fartsgrense 110 km/t. På øvrige motorveier er fartsgrensen 90/100 km/t. På motortrafikkveier med rekkverk mellom kjøreretningene er fartsgrensen ofte 90 km/t, unntatt på strekninger som har særlig høy skadegradstetthet. Fartsgrense 90 km/t kan også innføres på andre veger med en særlig god linjeføring og få avkjørsler. Kjøretøy på motorveg eller motortrafikkveg må kunne holde en hastighet på minis 40 km/t. En del hovedveger innenfor byer og tettsteder er så godt skjermet at Vegdirektoratet anser dem for å ligge utenfor tettbygd strøk og omfattes derfor ikke av kriteriene for tettbygde strøk.

Særskilt for noen kjøretøy og førerkort

Kjøretøy over 3 500 kg og kjøretøy med tilhenger med bremser har fartsgrense 80 km/t også der det er angitt høyere fartsgrense med skilt (for buss klasse 3 er øvre fartsgrense 100 km i timen). Kjøretøy med tilhenger uten bremser har maksimal fartsgrense på 60 km/t.
Førerkort klasse T (ervervet etter 2005) gir rett til å føre traktor som kan høyst kan oppnå 40 km/t. Er førerkortet ervervet etter 2005 kreves det klasse B, C1 eller C (avhengig av traktorens vekt) for å føre traktor med toppfart over 40 km/t. Førerkort klasse AM gir rett til å kjøre moped med toppfart 45 km/t.

Øvre fartsgrense

I 2000 ble øvre fartsgrense i Norge hevet fra 90 til 100 km/t, som en prøveordning på flerfelts motorveier med høy standard og lav ulykkesfrekvens.
Fra sommeren 2008 var det en stund aktuelt å innføre fartsgrense på 110 km/t på enkelte strekninger i Norge: Nye E6 nord for Gardermoen, E6 gjennom Østfold og E18 gjennom Vestfold. Samferdselsdepartementet sa imidlertid nei den gang. 
Etter stortingsvalget i 2013 kom igjen spørsmålet om økte fartsgrenser på norske motorveier på dagsordenen, og man ønsket å prøve fartsgrense 110 km/t på motorveistrekninger med høy standard. 
De første 110 km/t-sonene i Norge kom den 13. juni 2014 da fartsgrensen ble justert opp på deler av E18 i Vestfold og Telemark, og på deler av E6 i Østfold.
Inkludert strekninger som fikk oppjustert fartsgrense i løpet april 2015, har 218 km av det norske motorveinettet 110 km/t som fartsgrense gjennom hele eller deler av året.
Statens vegvesen fastsatte i 2015 ny dimensjoneringsklasse for motorveg med fartsgrense 110 km/t håndbok N100 Veg- og gateutforming. Vegen skal bygges som firefeltsveg med 3,5 m brede kjørefelt, indre skulder på 0,5 m og midtdeler på 2 m. Ved ÅDT over 20 000 skal ytre skulder være på 3 m. Rampene tilknyttet fartsendringsfeltene skal utformes slik at startfarten på akselerasjonsfelt og sluttfarten på retardasjonsfelt blir minst 70 km/t. Minste avstand mellom kryss bør være 3 km. Vegen og kryssene skal dimensjoneres for modulvogntog.